Je Hugues abbes et le convent des chanoines de leglise de Chasteillon savoir faisons a tous presens [et advenir que comme contre] leglise de Quincey nous demandassiens et requeressiens dismes sus toutes les terres que les freres [religieux de ladite eglize] laboroient et cultivoient es finaiges de Colomiers et de Baale appartenant a la grange de Marsoul et quatre solz [de benset pour les] pastures du finaige de Charmesson et avec et le molin et lestang, les prez et le cray de Beurene et la parfin apres plus[ieurs paroles] nous somes condescendus sus le prevost de Chasteillon et sus plusieurs autres saiges gens qui estoient presens par les[quelles furent] terminees et [appai]sies les quereles et controverses dessusdictes en ceste maniere : Je Hugues abbes et le convent de Chasteillon [avons] clamez quitte aux freres de Quincey les dismes de toutes les terres lesquelles ils laborent et cultivent ou finaige [de Colomiers] et de Baale appartenant a la grange de Marsoul et IIII s[ols de censive] pour lusaige des pasturaiges de [Charmesson pour toutes leurs] bestes grosses et menues et le molin lestang et les appendences diceulx ansemble les prez dune part et dautre de lestang dessusdis avec la moitie du cray du Beurene ainsin comme les mectes le portent et enseignent. A la confirmacion de laquelle pais entretenier les devant diz freres de Quincey nous ont donne XXV livres de Pruvinoys. Et affin que ce soit chose plus ferme et stable a tousiourmais nous avons robore et seelle ces presentes paige et lettres de notre propre seel. Et avec ce avons volu que monseigneur dans abbes de Saint Martin DAuxerre juge de Legne sus les dictes quereles de par monsieur Galon cardinal par le temps et legal en France pour plus grant confirmacion de pays imprimast et mist son seel en ces presentes paige et lettres. Ce fut fait lan mil deux cenz et nuef de lincarnacion du benoit fils de Dieu. Frere Castin [notaire] de Gray.